DA Den Europæiske Unions Tidende CE 88/431

(2004/C 88 E/0436)

SKRIFTLIG FORESPØRGSEL E-2677/03

af Bernd Lange (PSE) til Kommissionen

(10. september 2003)

Om: Omgåelse af de strengere grænseværdier for udstødningsemissioner som følge af uhensigtsmæssig typeinddeling

Der er åbenbart en stigende tendens til at tunge køretøjer, som f.eks. terrængående biler (SUV), der fortrinsvis benyttes som personbiler (klasse M1), godkendes som lette erhvervskøretøjer (klasse Nl), fordi deres vægt overstiger 2,5 t.

Indebærer denne praksis ikke en omgåelse af de i direktiv 98/69/EF (1) fastsatte grænseværdier for personbiler EURO III/EURO IV? Hvordan vil Kommissionen reagere?

Hvornår vil Kommissionen foreslå en ændring af direktiv 70/156/EØF (2) om typegodkendelse eller direktiv 70/220/EØF (3) i udgaven 98/69/EF (bilag I, punkt 13: punkt 5.3.1.4., tabel, fodnote 2), for at udelukke denne mulighed i fremtiden?

Svar afgivet på Kommissionens vegne af Erkki Liikanen

(8. oktober 2003)

Muligheden for, at køretøjer i klasse 1, hvis totalmasse overstiger 2 500 kg, kan typegodkendes efter de mindre strenge krav til grænseværdier for emission, der gælder for køretøjer i klasse N1, har efterhånden længe været indføjet i direktiv 70/220/EØF (4). Denne fremgangsmåde fortsatte gennem en aftale mellem lovgiverne i den samrådsprocedure, som resulterede i direktiv 98/69/EF (5). Dette direktiv gav også sådanne køretøjer i klasse M1 et år mere, inden de skal leve op til de relevante Euro III- eller Euro IV-emissionsgrænser.

Kommissionen har på nuværende tidspunkt ingen oplysninger, der kan bekræfte antallet af personbiler, hvis totalmasse overstiger 2 500 kg, herunder terrængående (off-road) køretøjer (4 x 4 eller SUV), som indregistreres som køretøjer i klasse N1, og kan heller ikke udtale sig om, hvorvidt terrængående køretøjer bevidst bliver fremstillet med det formål at overskride grænsen på 2 500 kg og dermed falde ind under mindre strenge emissionsstandarder.

Med hensyn til typegodkendelse afhænger inddelingen i klasser af køretøjets totalmasse som angivet af fabrikanten. Bilfabrikanterne fastsætter deres køretøjstypers klasse ud fra produktegenskaber og i overensstemmelse med bestemmelserne i Bilag II til direktiv 70/156/EØF (6).

Den 14. juli 2003 vedtog Kommissionen et forslag (7) om omarbejdelse af Rådets direktiv 70/156/EØF, der sigter mod at udbrede EU's typegodkendelse til alle klasser af køretøjer. Det foreslås at gennemføre EU-typegodkendelse på obligatorisk basis for nye typer af færdigopbyggede køretøjer, som tilhører klasse N1, fra 1. januar 2007.

Kommissionen er klar over, at det vækker bekymring, at tunge personbiler kan blive typegodkendt i henhold til emmissionsgrænseværdierne for klasse N1 og derved skal opfylde mindre strenge krav end ellers. Derfor vil Kommissionen i forbindelse med sit fremtidige forslag vedrørende strengere emissionsstandarder (et forslag om Euro V) undersøge, om det ville være passende at fjerne skellet mellem køretøjer i klasse M1, som vejer mere og mindre end 2 500 kg.

(1) EFT L 350 af 28.12.1998, s. 1

(2) EFT L 42 af 23.2.1970, s. 1.

(3) EFT L 76 af 6.4.1970, s. 1.

(4) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding.

(5) Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF.

(6) Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil.

(7) KOM(2003) 418 endelig udg.